ธนชาตเชียร์ตราสารหนี้นอก
บลจ.ธนชาต ตั้งกองทุนตราสารหนี้ต่างประเทศ ลุยลงทุน 9-10 กองทุนชั้นนำของโลก หวังลดความผันผวน เพิ่มผลตอบแทน
26 ก.ย. 2555

บลจ.ธนชาต ตั้งกองทุนตราสารหนี้ต่างประเทศ ลุยลงทุน 9-10 กองทุนชั้นนำของโลก หวังลดความผันผวน เพิ่มผลตอบแทน
นายบุญชัย เกียรติธนาวิทย์ กรรมการผู้จัดการ บริษัทหลักทรัพย์จัดการกองทุน (บลจ.) ธนชาต กล่าวว่า ในช่วงต้นเดือน ต.ค. เตรียมเปิดขายกองทุนเปิดธนชาตโกบอลฟิกซ์อินคัมฟันด์ ซึ่งมีนโยบายลงทุนในกองทุนตราสารหนี้ต่างประเทศประมาณ 9-10 กองทุน เช่น Templeton และ PIMCO ซึ่งทำให้กองทุนมีความผันผวนต่ำกว่าการลงทุนกองทุนตราสารหนี้ต่างประเทศเพียงกองทุนเดียว
“ตอนนี้เรามีกองทุนเปิดธนชาตโกลบอล บอนด์ ฟันด์ ที่ลงทุนกองทุน Templeton Global Bond Fund ซึ่งเป็นกองทุนตราสารหนี้ต่างประเทศเพียงกองทุนเดียว ซึ่งแม้ว่าจะให้ผลตอบแทนที่ดี แต่มีความผันผวนสูง ทำให้ลูกค้าบางคนกลัว ก็เลยออกกองทุนใหม่ที่ความผันผวนลดลง แต่ยังได้ผลตอบแทนที่ดีกว่าตราสารหนี้ในประเทศ” นายบุญชัย กล่าว
นายตระกูลจิตร จิตตไสยะพันธ์ ประธานเจ้าหน้าที่บริหารการลงทุน บลจ.ธนชาต กล่าวว่า กองทุนธนชาตโกบอลฟิกซ์อินคัมฟันด์ เป็นการรวมผู้จัดการกองทุนตราสารหนี้ชั้นนำของโลกมาไว้ในกองทุนเดียว โดยมีกองทุนที่คาดว่าจะลงทุนประมาณ 30 กองทุน ซึ่งแต่ละกองทุนจะมีความเชี่ยวชาญและสไตล์การบริหารที่แตกต่างกัน
“การลงทุนตราสารหนี้ทั่วโลกมีโอกาสที่จะสร้างผลตอบแทนได้ดีกว่าการลงทุนตราสารหนี้ประเทศเพียงอย่างเดียว เนื่องจากในแต่ละประเทศมีวัฏจักรเศรษฐกิจที่แตกต่างกัน บางประเทศมีอันดับความน่าเชื่อถือสูงกว่าประเทศไทย แต่อัตราดอกเบี้ยก็สูงกว่าประเทศไทยด้วย” นายตระกูลจิตร กล่าว
นายตระกูลจิตร กล่าวอีกว่า นอกจากนี้ผู้จัดการกองทุนในประเทศจะติดตามภาวะเศรษฐกิจและปรับสัดส่วนการลงทุนตามสถานการณ์ เนื่องจากกองทุนตราสารหนี้ที่เข้าไปลงทุนที่มีความเชี่ยวชาญต่างกัน อาจจะทำผลตอบแทนได้ไม่ดีในบางสถานการณ์ จึงจำเป็นต้องปรับสัดส่วนการลงทุน
“จากการทดลองลงทุน 9 กองทุน ที่เป็นโมเดลของกองทุนธนชาตโกบอลฟิกซ์อินคัมฟันด์ ย้อนหลัง 3 ปี ได้ผลตอบแทนเฉลี่ยปีละ 9-10% ความผันผวน 3-4%” นายตระกูลจิตร กล่าว
นอกจากนี้ นายบุญชัย กล่าวอีกว่า เดือน ต.ค.-พ.ย.นี้ จะออกกองทุนทาร์เก็ตฟันด์ลงทุนในตลาดหุ้นสหรัฐที่ราคาต่ำกว่ามูลค่าพื้นฐาน โดยตั้งเป้าหมายกำไรประมาณ 7-8% ภายใน 1 ปี และภายในเดือน ต.ค. จะออกกองทุนทาร์เก็ตฟันด์ลงทุนในหุ้นไทย ตั้งเป้าหมายกำไร 7-8% ภายใน 7-8 เดือน
“ในช่วงที่ตลาดมีความไม่แน่นอนสูง ถือเป็นจังหวะเหมาะที่จะลงทุน เพราะมีโอกาสที่จะลงทุนในหุ้นที่ราคาต่ำกว่ามูลค่าพื้นฐาน” นายตระกูลจิตร กล่าว
ด้านตลาดหลักทรัพย์แห่งประเทศไทยจับมือสมาคมบริษัทจัดการลงทุน และ บลจ. 16 แห่ง จัดตลาดนัดกองทุนรวม ณ ศูนย์การค้าเซ็นทรัล พลาซา ปิ่นเกล้า ตอกย้ำแนวคิด “ย้ายเงินฝากเป็นกองทุนรวม” ตั้งแต่วันที่ 27-30 ก.ย.นี้